**มหาวิทยาลัยเคนซิงตัน** (อังกฤษ: Kensington University) เป็นสถาบันการศึกษาทางไกลซึ่งเดิมตั้งทำการอยู่ในรัฐแคลิฟอร์เนียและต่อมาเปิดทำการในรัฐฮาวาย จนกระทั่งถูกเจ้าหน้าที่ของรัฐทั้งสองสั่งปิดเนื่องจากไม่ผ่านการรับรองคุณภาพ

ประวัติ
-------

แอลเฟรด คาลาโบร (Alfred Calabro) ก่อตั้งสถาบันนี้ขึ้นใน ค.ศ. 1976 ที่เกรนเดล แคลิฟอร์เนีย เพื่อรองรับความต้องการผู้ใหญ่วัยทำงาน ที่ตั้งของสถาบันนี้ในเกรนเดลยังใช้เป็นสำนักงานกฎหมายของคาลาโบรด้วย และสถาบันนี้ประสาทปริญญาทุกระดับในหลายวิชา

นับแต่ก่อตั้งใน ค.ศ. 1976 สถาบันนี้มีสถานะเป็นสถาบันอิสระซึ่ง "ได้รับอนุญาต" สำหรับการศึกษาหลังมัธยมศึกษาในแคลิฟอร์เนีย แต่หลังจัดตั้งสภาการศึกษาเอกชนหลังมัธยมศึกษาและอาชีวะแคลิฟอร์เนีย (California Council for Private Postsecondary and Vocational Education) ใน ค.ศ. 1989 เพื่อจัดระเบียบสถาบันอุดมศึกษาในแคลิฟอร์เนียแล้ว มีการกำหนดให้สถาบันแห่งนี้ต้องได้รับความเห็นชอบจากสภาดังกล่าว สภาเข้าตรวจสอบสถาบันนี้เป็นครั้งแรกใน ค.ศ. 1994 และพบความบกพร่องหลายประการ หลังเป็นคดีความกันยืดเยื้อ สถาบันแห่งนี้ก็ถูกเจ้าหน้าที่รัฐแคลิฟอร์เนียสั่งปิดใน ค.ศ. 1996 สภาการศึกษาดังกล่าวแถลงว่า "ที่มหาวิทยาลัยเคนซิงตัน คุณสามารถได้รับปริญญาชั้นสูงโดยไม่ต้องมีมาตรฐานการศึกษาที่เคร่งครัดหรือน่าเชื่อถืออะไรมากมายหรือไม่ต้องมีเลยก็ได้" ต่อมาในเดือนกันยายน ค.ศ. 1996 แอนโทนี คาลาโบร (Anthony Calabro) เปิดสถาบันแห่งนี้ใหม่ ที่เกาะโอวาฮู ฮาวาย จนกระทั่งถูกศาลสั่งปิดอีกใน ค.ศ. 2003

ศิษย์เก่าที่มีชื่อเสียง
-----------------------

มีรายงานใน ค.ศ. 1996 ว่า ในช่วง 20 ปีที่ผ่านมา มีผู้สำเร็จการศึกษาจากสถาบันแห่งนี้แล้ว 7,000 คน

หนึ่งในผู้สำเร็จการศึกษาดังกล่าว คือ เจนนิเฟอร์ แคร์รอลล์ (Jennifer Carroll) ซึ่งดำรงตำแหน่งรองผู้ว่าการฟลอริดาและสมาชิกสภาผู้แทนราษฎรฟลอริดา แคร์รออล์ได้รับปริญญาบัตรชั้นมหาบัณฑิตสาขาบริหารธุรกิจจากสถาบันนี้ใน ค.ศ. 1995 แต่หลังรับทราบข้อชวนวิตกเกี่ยวกับความชอบธรรมของสถาบันแห่งนี้จากรายงานสืบสวนของสำนักข่าวซีบีเอสนิวส์ แคร์รอลล์ก็ถอดเรื่องการศึกษาดังกล่าวออกจากประวัติส่วนตัวใน ค.ศ. 2004 อย่างไรก็ดี ที่สุดแล้ว แคร์รอลล์ก็จำต้องลาออกจากตำแหน่งในคณะกรรมการแห่งชาติว่าด้วยทุนการศึกษาจากประธานาธิบดี (National Commission on Presidential Scholars) อีกผู้หนึ่งที่รายงานของซีบีเอสนิวส์ระบุว่า ได้รับปริญญาบัตรจากสถาบันแห่งนี้ คือ เรเน ดรูอิน (René Drouin) ซึ่งดำรงตำแหน่งในคณะกรรมการที่ปรึกษาประจำกระทรวงศึกษาธิการสหรัฐ ทั้งแคร์รอลล์และดรูอินให้สัมภาษณ์โดยยืนยันว่า ได้บากบั่นเล่าเรียนในการศึกษาที่สถาบันนี้ และเชื่อว่า หลักสูตรที่นี่ถูกต้อง

มาร์ติน เอส. รอเดน (Martin S. Roden) อาจารย์สอนวิศวกรรมศาสตร์ที่มหาวิทยาลัยแคลิฟอร์เนียสเตต ลอสแอนเจลิส (ยูซีแอลเอ) เป็นอีกบุคคลที่ได้รับปริญญาบัตรชั้นดุษฎีบัณฑิตจากสถาบันแห่งนี้ใน ค.ศ. 1982 ซึ่งในเวลานั้นรอเดนได้รับตำแหน่งศาสตราจารย์เต็มขั้นประจำยูซีแอลเอไปแล้ว ใน ค.ศ. 1996 รอเดนให้สัมภาษณ์ว่า สถาบันแห่งนี้ "ไม่ใช่ของเก๊ แต่แน่นอนว่า คนจบจากที่นั่นเทียบชั้นกับคนจบจากยูซีแอลเอไม่ได้" ภายหลัง รอเดนให้สัมภาษณ์แก่ *ครอนิเคิลออฟไฮเออร์เอดยูเคชัน* ว่า ตนมีปริญญาบัตรชั้นดุษฎีบัณฑิต (ชั้นดอกเตอร์) จากสถาบันนี้เพียงเพื่อจะได้ไม่ต้องคอยแก้ไขคำพูดของนักศึกษาที่เรียกตนผิด ๆ ว่า "ดอกเตอร์"

อนึ่ง ปริญญาบัตรจากสถาบันแห่งนี้เป็นปริญญาบัตรจากสถาบันการศึกษาแห่งเดียวในโลกตะวันตกที่จัดแสดงไว้ ณ ทำเนียบของคิม อิล-ซ็อง ประธานาธิบดีเกาหลีเหนือผู้ล่วงลับแล้ว และภายหลังก็แสดงไว้ที่สุสานของเขาด้วย

กฎหมายอาญาเท็กซัส
-----------------

ตามประมวลกฎหมายอาญาเท็กซัส การใช้ปริญญาบัตรจากสถาบันแห่งนี้เป็นความผิดอาญาลหุโทษ ถ้าเป็นการใช้ "ในการโฆษณาหรือส่งเสริมอย่างอื่นในทางธุรกิจ ไม่ว่าเป็นลายลักษณ์อักษรหรือเป็นวาจา หรือเพื่อความมุ่งประสงค์ที่จะได้รับเลือกเข้าทำงาน ได้รับใบอนุญาตหรือใบรับรองให้ประกอบการค้า วิชาชีพ หรืออาชีพ ได้รับการส่งเสริม ค่าตอบแทน หรือประโยชน์อย่างอื่น หรือได้รับการเพิ่มค่าตอบแทนหรือประโยชน์อย่างอื่นในการทำงานหรือในการประกอบการค้า วิชาชีพ หรืออาชีพ หรือได้รับการยอมรับเข้าหลักสูตรการศึกษาในรัฐนี้ หรือได้มาซึ่งตำแหน่งหน้าที่ทางราชการซึ่งมีอำนาจเหนือบุคคลอื่น ไม่ว่าผู้กระทำได้รับค่าตอบแทนสำหรับตำแหน่งหน้าที่นั้นหรือไม่" ความผิดอาญาดังกล่าวมีโทษปรับไม่เกิน 2,000 ดอลลาร์ จำคุกไม่เกิน 180 วัน หรือทั้งปรับทั้งจำดังกล่าว

อ้างอิง
-------

1. 1 2 3 4  Chandler, John (April 23, 1996). "Kensington University Faces Closure Hearing". *Los Angeles Times*. เก็บจากแหล่งเดิมเมื่อ May 16, 2012.
2. 1 2 3 4  Chandler, John (January 4, 1996). "State Orders Closure of Area School: Regulators say the private, Glendale-based Kensington University lacks 'credible academic standards'". *Los Angeles Times*. คลังข้อมูลเก่าเก็บจากแหล่งเดิมเมื่อ May 16, 2012.
3. ↑  California Postsecondary Education Commission. "California Colleges and Universities" (PDF). p. 13. คลังข้อมูลเก่าเก็บจากแหล่งเดิม (PDF)เมื่อ August 10, 2013. สืบค้นเมื่อ July 22, 2013.
4. ↑  "BREG Online Services - powered by eHawaii.gov". สืบค้นเมื่อ 29 July 2014.
5. ↑  Chandler, John (June 27, 1996). "University Sidesteps Close Order: Kensington correspondence school transfers Glendale student enrollment to 'paper campus' in Hawaii". *Los Angeles Times*. คลังข้อมูลเก่าเก็บจากแหล่งเดิมเมื่อ May 16, 2012.
6. ↑  "Kensington University". State of Hawai’i Office of Consumer Protection. คลังข้อมูลเก่าเก็บจากแหล่งเดิมเมื่อ June 15, 2011. สืบค้นเมื่อ May 25, 2013.
7. 1 2 3 4  "Top Officials Hold Fake Degrees". *CBS News*. May 10, 2004. คลังข้อมูลเก่าเก็บจากแหล่งเดิมเมื่อ May 12, 2004.
8. ↑  Chandler, John (April 6, 1996). "Lawyer Fights to Keep His School Going". *Los Angeles Times*.
9. 1 2  Majors, Stephen (May 12, 2004). "Lawmaker to check her degree's status". *Florida Times-Union*.
10. 1 2  Bartlett, Thomas; Smallwood, Scott (June 25, 2004). "Psst. Wanna Buy a Ph.D.?". *Chronicle of Higher Education*.
11. ↑  Burdick, Eddie (2010). *Three Days in the Hermit Kingdom: An American Visits North Korea*. McFarland. pp. 115–116. ISBN 978-0786448982.
12. ↑  Lindval, Bengt. "Inside the Democratic People's Republic of Korea". *Now Toronto*. January 13, 2016.
13. ↑  "Institutions Whose Degrees are Illegal to Use in Texas". *Texas Higher Education Coordinating Board*. คลังข้อมูลเก่าเก็บจากแหล่งเดิมเมื่อ July 12, 2017. สืบค้นเมื่อ July 19, 2017.
14. ↑  "Section 12.22, Texas Penal Code ('Class B Misdemeanor')". *Texas Constitution and Statutes*. สืบค้นเมื่อ July 19, 2017.